Bent Melchior

Bent Melchior (født 24. juni 1929 i Bytom i det nuværende Polen, død 28. juli 2021) var en dansk overrabbiner.

Baggrund og levned 

Melchior blev født i den daværende tyske by Beuthen - i dag den polske by Bytom - som søn af danske forældre, nemlig den senere danske overrabbiner Marcus Melchior og Meta f. Schornstein. Marcus Melchior var på daværende tidspunkt rabbiner i Beuthen. Bent fik i alt fem søskende, heriblandt den dansk-israelske politiker og journalist Werner David Melchior (1922-1987) og den danske politiker og minister Arne Melchior (1924-2016).

I 1933 vendte familien tilbage til Danmark, men som 14-årig måtte Bent flygte med hele sin familie som følge af deportationsordren mod de danske jøder i oktober 1943. De flygtede først sydpå til Nykøbing Falster, hvor de blev indkvarteret i en bispegård. Senere kom de efter 19 timer i en fiskerbåd på Østersøen til Sverige, hvor Bent fortsatte sin skolegang som dansk flygtning.

Efter Danmarks befrielse i maj 1945 kunne familien vende tilbage, og Bent blev student fra Frederiksberg Gymnasium i 1947. Derefter deltog han som israelsk frivillig i den arabisk-israelske krig 1948.

I perioden 1949-58 var han lærer ved den jødiske skole i København. Efter at have taget rabbinereksamen ved Jew's College i London i 1963 blev han rabbiner ved Det mosaiske Troessamfund i København i 1963. Efter faderens død i 1969 blev han valgt til dennes efterfølger som overrabbiner - en post, han beholdt indtil sin pensionering i 1996.

Deltagelse i det offentlige liv 

Som overhoved for dansk jødedom var Bent Melchior kendt for at forene det jødiske engagement med en national og international indsats for flygtninge og forfulgte, og han har bl.a. forsvaret muslimers rettigheder i Danmark.

Han var stiftende medlem af Den Danske Helsinki-komité for menneskerettigheder (1985), medlem af forretningsudvalget for Dansk Flygtningehjælp 1996-2007 og formand for Jødisk-Kristent-Muslimsk Forum i 2002-2004.

I 1988 planlagde palæstinensere angiveligt et drabsattentat mod Melchior. Det danske justitsministerium undlod at udvise bagmændene i Danmark. Melchior udtalte senere:

Bent Melchior har lagt navn til den posthumt oprettede Bent Melchior-prisen.

Familie 

Bent Melchior blev gift 16. december 1951 med Lilian Weisdorff. Parret fik i alt fire sønner: Michael (f. 1954), John (f.1956), Alan (f.1962) og Kim (f.1966).

Æresbevisninger 

Bent Melchior er ridder af 1. grad af Dannebrogordenen og har bl.a. modtaget Staten Israels hæderstegn for deltagelse i frihedskrigen, Forbundsrepublikken Tysklands store Fortjenstkors, Landsforeningen af Danske Flygtningevenners pris (1995), Drassows Legat for indsats for mellemfolkelig forståelse i 1999. Han blev i 1999 udnævnt til ærespræsident på livstid i B'nai B'rith Europa og blev Dansk Flygtningehjælps første æresmedlem i 2008. I 2016 modtog han sammen med Özlem Cekic N.F.S. Grundtvigs Pris for de to personers "engagerede og vedholdende bidrag til samfundsdebatten ved at indgå dialog".

Bibliografi 

Bent Melchior har foretaget en række oversættelser til dansk, bl.a. af Mosebøgerne, og selv forfattet en række bøger og bogbidrag - herunder selvbiografien Så vælg da livet.

Forfatterskab 

 Begyndelsen. Biblens første del genfortalt – 1976 (Det mosaiske Troessamfund)
 Jødedommen – en tekstcollage – 1976 (Gyldendal)
 Så vælg da livet. Autobiografi – 1997 (Gyldendal) (selvbiografi)
 Modsætninger mødes. Samtaler med Naser Khader – 2003 (Forum)
 Jødedom. Tro og livsforståelse – 2004 (Gyldendal)

Bidrag til antologier 

 Indenfor Murene – 1984
 Livsglæde – 1993
 Videnskaben eller Gud – 1996
 Flammer for Frihed – 1998
 Det ny århundrede – 1999
 Dansk uden tårer – 2001
 Opgøret om den kolde krig – 2003
 Til et folk de alle høre … – 2005
 Børnebørn – 2010
 Maskinen skabt i menneskets billede – 2010

Oversættelser til dansk 

 De fem Mosebøger – 1977-1987 (Det mosaiske Troessamfund)
 Haggadah shel Pesach – liturgi til den jødiske Påske – 1983 (Det mosaiske Troessamfund)
 Siddur – den jødiske bønnebog – 2002 (Det mosaiske Troessamfund)
 Solomon Goldman: En vejledning til Shabbat – 1989 (Det mosaiske Troessamfund)

Referencer

Eksterne henvisninger 
 Bent Melchiors side hos ARTE 
 Bent Melchiors CV hos Gyldendal
 Superhumanisten Melchior. Artikel på religion.dk. 

Overrabbinere i Danmark
Bent
Selvbiografer fra Danmark
Riddere af 1. grad af Dannebrog
Faglitterære forfattere fra Danmark
Personer i Kraks Blå Bog (afdøde)
Jøder fra Danmark
Dansksprogede forfattere fra Danmark
Personer i Dansk Biografisk Leksikon